Програма "Подобряване на социалната среда" 

финансирана от Фондация "Чарлз Стюарт Мот"

Програма "Подобряване на социалната среда", фаза III, се реализира от Фондацията за реформа в местното самоуправление в общините Бобов дол, Брацигово, Годеч, Ихтиман, Костенец, Кресна, Пещера, Сапарева баня, Сопот, Струмяни в периода 2004 г. - 2006 г.  Тя гради върху постигнатото и поуките от втора фаза, 2002 - 2004 г. Продължихме да работим на регионален принцип, както във втора фаза, и въведохме елемента “настойничество”, приемственост и предаване на опит – бяха включени 5 общини, работили по втора фаза на проекта, и подбрани 5 нови (измежду 15). Един от основните критерии за подбор на общините бе липсата на присъствие на донорски организации и съответно – липсата на опит и капацитет.

Целите на програмата са чрез работа в малки и средноголеми общини:
-	да усъвършенства моделите на общуване и да насърчи партньорства за подобряване на социалната среда между граждани и местна власт в България; 
-	да изгради възможности у местни граждански групи за активно отстояване на своите позиции и решаване на проблеми чрез използване на местните ресурси.
-	да повиши възможностите на местната власт да решава социални проблеми в сътрудничество с маргинализирани и други социални групи, активни на местно ниво; 
-	да подобри социалната среда чрез реализиране на проекти от и в полза на местните общности, в най-проблемните области от социалното ежедневие, формулирани на принципа “отдолу - нагоре”.

Дейности на ниво Програма 
с участието на всички общини:

•	Провеждане на срещи и фокус групи с представители на местните власти и с формални и неформални граждански групи в общността. Създаване на местни инициативни групи.
Почти повсеместно се откроиха следните проблеми:
-	за най-малките, селски общности – страх от обезлюдяване и стремеж да се постигне равен достъп до информация и стойностни занимания извън училище за децата;
-	младежко насилие и младежки зависимости, отпадане от училище – при децата от етническите групи – в по-ранна възраст;
-	нужда от достъп до информация чрез ИКТ;
-	нужда от възможности за изява и оползотворяване на свободното време на младите и децата, от една страна, и на социално включване за най-възрастните – от друга;
-	на места при решаване на проблеми на хора и деца с увреждания – липса на разбиране и съдействие от страна на местната власт – било поради липса на финансови средства, било поради изградено разбиране, че това е грижа на държавата;
-	липса на финансов ресурс за обогатяване и развитие на културното наследство/традиции;
-	недостатъчно екологично и здравно образование.

•	Организиране на обучения според местните нужди (13), насочени към изграждане на умения за сътрудничество, подготовка на проекти в социалната област и предоставяне на социални услуги (Разработване и управление на успешни проекти, Развитие на местните общности, Фасилитиране на публични дискусии).

•	Организиране на обучителни пътувания и обучения от колеги на колеги:
3 обучителни пътувания се реализираха в сътрудничество с Програма “Информационна мрежа на местните власти ЛОГИН” на ФРМС, и с национално представени и утвърдени организации, работещи в социалната сфера (теми на обмяната на опит: интегриране на малцинствата в местните общности; ролята на читалището в местната общност; социални предприятия; младежки дейности и доброволни инициативи; грижи за хората в неравностойно положение, форум-процес). 
В обученията и обучителните пътувания участваха съвместно представители на гражданските инициативни групи и местната власт. 
Бяха проведени съвместни 4 обучения за общински съветници, представители на общинската администрация и на нестопанските организации, работещи на територията на общината, по темата „Пътят на Структурните фондове на ЕС до българските общини”. Тук бе приложен отново регионалният подход, с оглед на възможностите за междуобщинско коопериране в рамките на Структурните фондове на ЕС.

Провеждане на конкурс в два тура за подбор на проектни идеи, предложени от местни нестопански организации, които да бъдат финансирани от Програмата. Разработване на проекти, съобразени с изискванията на Програмата и оценени от външни експерти:
-	Бяха одобрени за финансиране 23 проекта от 30 предложени. 13 от тях се реализираха в села, а 10 - в общинските центрове на малки и средноголеми общини. 
-	Проектите бяха финансирани в рамките на Програмата общо с 67 000 лева, а привлечената от местни ресурси подкрепа е в размер на 42 000 лева. 
-	Областите, в които проектите решават проблеми, са: преодоляване на изолацията на малките населени места; запазване и съживяване на местния бит и култура; социална интеграция на хора в неравностойно положение и интеграция на малцинствата; предоставяне на социални услуги; младежки инициативи.

•	Осъществяване на проектите с техническата помощ на ФРМС, текущо проследяване и оценка на дейностите. Финансово и техническо отчитане на проектите.

•	Разпространяване на знанието и опита от Програмата чрез информационните канали на ФРМС и подпомагане на тези общности, които искат да приложат успешните модели.

•	Надграждащи усилия още по време на работа върху Програмата: подкрепа и консултации на организации при подготовка на проекти към други донори – привлечени средства за 3 организации в размер на 12 370 лв. и 6920 евро.

Трудности/предизвикателства:
Произтичащи от средата в национален мащаб:
Юни 2005 г. – парламентарни избори
Лято 2005 г. – наводнения
Зима 2005/2006 г. – зимни условия – затруднения с отопляване на помещения и провеждане на дейности
2006 г. – частични избори
Произтичащи от средата на местно ниво:
-	в редки случаи – неразбиране на значението на малките проекти от страна на местната власт;
-	по-скоро формално прилагане на принципа на партньорството;
-	липса на доверие от страна на местните хора, което трябваше да бъде преодоляно, за да се включат те активно в реализацията на проектите;
-	текучество.

Плюсове:
•	Подход “отдолу – нагоре”  - мотивира, овластява, работи за местна демокрация;
•	“Учене чрез правене” – хоризонтален подход на Програмата: незаменим личен и общностен опит чрез подготовка и реализация на малки проекти;
•	Настойничество – бързо преодоляване на недоверие и подозрения, по-добри резултати при обучения и конкретна работа по проекти;
•	Работа в мрежа – споделяне и съвместно решаване на сходни проблеми;
•	Читалищните дейци са отворени към общностните проблеми, а не само към проблемите на самодейността и културата, изграден е граждански потенциал;
•	В много от проектите активно се включват млади хора, като се дава воля на въображението им и се разчита на тяхното гражданско чувство;
•	Разбиране на ролята на малкия проект – изгражда се местен капацитет, решава се конкретен остър проблем, и успехът е мотивираща сила за бъдещето;
•	Поставят се основи на проектно мислене в местните общности, превръщане на проблема в цел, активиране на доброволчески усилия;
•	Там, където местната власт подкрепя гражданските инициативи, резултатите са по-ефективни и устойчиви.

Изграждане на местен капацитет:
-	Проведени 8 фокус групи; насърчени 10 местни инициативни групи;
-	Проведени 13 обучения, обучени над 200 души;
-	Създадени три нови НПО – 2 младежки и 1, работещо в полза на деца с увреждания, които подготвят следващи проекти;
-	Реализирани 23 проекта;
-	Участвали в реализацията на проектите -  над 1000 души;
-	В рамките на проектите привлечени допълнителни средства от общините и местни спонсори, както и доброволен труд над планираното;
-	Възползвали се от резултатите по проектите – броят надвишава в пъти планираното.

Резултати:
Общностите от пилотните общини, с техническата и финансова помощ на Програмата:
•	постигнаха консенсус за приоритетите в своята социална политика;
•	придобиха практически умения за осъществяване на конкретни съвместни действия; придобиха опит във всички фази от цикъла на проекта;
•	изградиха или поставиха основите на изграждане на механизми за предоставяне на социални услуги и включване на подпомаганите лица и групи в живота на общността;
•	изградиха мрежа от местни НПО.

Програма “Подобряване на социалната среда” на ФРМС/Мот дава уникалната възможност на активни членове на местната общност да извървят целия процес от обучение (по теми като подготовка на успешни проекти, развитие на местните общности, участие на гражданите в процеса на вземане на решения на местно ниво и др.), през подготовката до реализацията на малки проекти и финансовото и техническото им отчитане. 
Практиката ни доказва, че този подход е изключително плодотворен и необходим с оглед бъдещото развитие на селските райони и прилагането на подхода ЛИДЕР в България. Изграждането на местен капацитет, особено в общности, където до този момент е било направено малко или почти нищо, дава самочувствие на местните хора да гледат напред с по-голяма увереност в собствените си сили и в бъдещето.

УСТОЙЧИВОСТ:
•	развити са човешките ресурси в местните общности на 10-те общини участнички в Програмата; 
•	подобрена е материално-техническата база - добра основа за бъдещи дейности;
•	реализирани са добри практики, които могат да се репликират и на други места;
•	създадени са модели на местни партньорства, които ще продължат да работят и след края на Програмата;
•	създадени са и е изграден капацитет на нови НПО;
•	утвърдена е роля на организациите в общността като изразители на нуждите на общността;
•	развит е социалният капитал на общините от Програмата.

Препоръки:

На базата на прилагането на методологията на Програмата и утвърждаването й като работещ модел на развитие на социалния капитал на местно ниво, екипът на ФРМС формулира следните две  препоръки:

1. Местните власти да осъзнаят ролята на местните граждански групи и да им дадат възможност за реализация на свои проектни идеи чрез създаване на
Общински проектен фонд, който на конкурсен принцип да финансира местни инициативи.

Това ще:
•	укрепи местния капацитет – и общински, и граждански;
•	ще реши конкретни местни проблеми и ще подобри условията на живот;
•	укрепи партньорството като принцип на работа;
•	мотивира доброволния труд;
•	включи местния бизнес като корпоративен гражданин;
•	ще направи реално включването на гражданите в местното самоуправление;
•	създаде фундамент за работа в условията на Структурните фондове на ЕС и реализацията на Националната програма за развитие на селските райони 2007 – 2013 г.

Считаме, че всяка една община може да задели макар и малка сума годишно за реализация на малки проекти, резултатът от които е ГОЛЯМ!

2. Вярваме, че прилагането на подхода “учене чрез правене” и на принципа “отдолу – нагоре” при изработване на политики и програми на национално, регионално и местно ниво ще допринесе за устойчиво местно развитие чрез овластяване на местните хора, развитие на местния социален капитал и решаване на местни проблеми от местните хора. 

Реализирани проекти:

Община Бобов дол

•	"Не ни забравяйте" - Дом за деца с умствена изостаналост - Читалище "Александър Димитров", с. Горна Козница
•	И ние сме част от света - Читалище "Александър Димитров", с. Горна Козница
•	Заедно можем - Училищно настоятелство при ОУ "Н. Вапцаров" – Бобов дол

Община Брацигово

•	Повишаване на здравната културата на населението по отношение на воденето на ефективна борба с вредителите по домашните животни - Център за устойчиво развитие на Община Брацигово
•	Младежки парламент - Център за младежки инициативи в Община Брацигово

Община Годеч

•	Консултативен център за деца - Народно читалище "Никола Йонков Вапцаров" - Годеч

Община Ихтиман

•	Информационен център - с. Вакарел - Читалище “Заря” - с. Вакарел

Община Костенец

•	"Равен старт" - Народно читалище ''Просвета'' – с. Пчелин
•	Спорт за свободното време на децата от с. Пчелин -  Народно читалище ''Просвета'' – с. Пчелин
•	Административно-правен център за обслужване на хора с увреждания и възрастни хора - Народно читалище "Прогрес" - Костенец

Община Кресна

•	Образованост  - ценност и необходимост за развитието на младите хора - Читалище "Гоце Делчев" - с. Сливница, Община Кресна
•	Социален застъпник - Клуб на инвалида и пенсионера - Кресна

Община Пещера

•	Общинска социална стратегия - Бизнес Център – Пещера
•	Клуб “Етническа култура” - Читалище “Развитие”- гр. Пещера
•	ЧОВЕК: Читалището - Отворени Врати за Европа и Комуникация -  Народно читалище “Сергей Румянцев” - с. Капитан Димитриево, Община Пещера
•	Не убивай мечтите си! - Читалище “Развитие”- гр. Пещера

Община Сапарева баня

•	Базар на традициите - Клуб на жената - Община Сапарева баня
•	Екипи - "SOS - приятели" - Училищно настоятелство към Основно училище „Христо Ботев” - Сапарева баня

Община Сопот

•	Младежи в действие – Училищно настоятелство към Професионална гимназия “Ген. Владимир Заимов” - гр. СОПОТ
•	Ангажираност на деца и младежи в неравностойно положение през свободното им време чрез овладяване на приложни изкуства - Сдружение на родители на деца с физически и ментални увреждания ”БЪДЕЩЕ 2002”

Община Струмяни

•	Младежка инициатива за Струмяни - Читалище "Братя Миладинови" - с. Микрево, Община Струмяни
•	Дневен детски център "Аз мога" - Настоятелство на ОУ "Св. Св. Кирил и Методий" - с. Илинденци, Община Струмяни
•	Интеграция и социализация на ромските деца в с. Микрево - Училищно настоятелство на СОУ "Отец Паисий" - с. Микрево, Община Струмяни